बाजार में अंतरराष्ट्रीय स्तर के जो मास्क मिलते हैं, वे छोटे कणों और कार्बन से बचाते तो हैं, लेकिन बीएमजे जर्नल में छपे लेख के मुताबिक ये मास्क पूरी तरह वायु प्रदूषण से बचाने में कारगर नहीं रहते। चीन में नौ तरह के मास्क पर शोध किया गया। इसमें पता चला कि वे छोटे कणों और कार्बन को रोकते हैं, लेकिन बाकी जहरीली हवा को रोकने में ये नाकाम रहे। मास्क ऐसा भी होना चाहिए, जो नाक और मुंह को ठीक से ढक ले और उसमें लीकेज न हो। यानी आसपास से हवा भीतर न जा सके। एन 95 और एन 99 मास्क में देखा गया कि वे 95 से 99 फीसदी सूक्ष्म कणों को नहीं जाने देते, लेकिन ये मास्क बच्चों के चेहरों और दाढ़ी रखने वालों पर फिट नहीं बैठते। तो अपना मास्क सोच-समझकर चुनिए, ताकि ये हवा के प्रदूषण से आपको बचा सके।